Il-ħolm ta' Ġużeppi U Ġakobb kien jgħammar fl-art fejn kien jgħammar missieru bħala frustier fl-art ta' Kangħan. Dan hu nisel Ġakobb: Kellu sbatax-il sena Ġużeppi, meta kien jirgħa n-nagħaġ ma' ħutu. Kien daqsxejn ta' tifel għal ħdejn ulied Bilħa u wlied Żilfa, in-nisa ta' missieru. U Ġużeppi wassal xniegħa ħażina fuqhom lil missierhom. Iżrael kien iħobb 'il Ġużeppi aktar minn ħutu kollha, għax kien twelidlu fi xjuħitu; u għamillu libsa twila bil-kmiem. U ħutu ntebħu li missierhom kien iħobbu aktar minn ħutu kollha; u saru jobogħduh u ma kellhomx ħila jkellmuh bis-sliem. U Ġużeppi ħolom ħolma u qalha lil ħutu, u dawn aktar bagħduh. U qalilhom: "Isimgħu din il-ħolma li ħlomt. Konna qegħdin norbtu l-qatet f'nofs l-għalqa, u, araw, il-qatta tiegħi tqum u baqgħet wieqfa, waqt li daru magħha l-qatet tagħkom u nxteħtu fl-art quddiemha." U qalulu ħutu: "Ma nagħmlux mod li se ssaltan jew taħkem fuqna, hux?" U aktar komplew jobogħduh minħabba l-ħolm tiegħu u kliemu. U raġa' ħolom ħolma oħra u qalha lil ħutu u qalilhom: "Erġajt ħlomt ħolma: ix-xemx u l-qamar u ħdax-il kewkba nxteħtu fl-art quddiemi." Qalha wkoll lil missieru u lil ħutu; u missieru beda jlumu u jgħidlu: "X'inhi din il-ħolma li ħlomt? Jaqaw sa niġu jien u ommok u ħutek ninxteħtu fl-art quddiemek?" Ħutu komplew jgħiru għalih, imma missieru żamm f'moħħu dan il-kliem. Il-konfoffa kontra Ġużeppi U ħutu marru jirgħu l-imrieħel ta' missierhom f'Sikem. U Iżrael qal lil Ġużeppi: "Ara ħutek qegħdin jirgħu f'Sikem, ejja ħa nibagħtek ħdejhom." U hu wieġbu: "Hawn jien." U qallu: "Mur u ara jekk humiex tajbin ħutek, u humiex tajbin l-imrieħel, u ejja għidli." U bagħtu mill-wied ta' Ħebron u mar Sikem. U ltaqa' miegħu raġel, hu u jiġġerra fir-raba', u dan staqsieh u qallu: "X'inti tfittex?" U wieġbu: "Lil ħuti qiegħed infittex. Għidli, jekk jogħġbok, fejn qegħdin jirgħu?" U dak ir-raġel qallu: "Telqu minn hawn, għax smajthom jgħidu: 'Ħa mmorru Dotan.' " U rħielha Ġużeppi għal wara ħutu, u sabhom f'Dotan. U huma rawh mill-bogħod u sakemm wasal ħdejhom ftiehmu kif joqtluh. U bdew jgħidu lil xulxin: "Arah, ġej il-ħalliem! Issa ejjew ħa noqtluh u nixħtuh ġo xi bir, u mbagħad ngħidu li xi bhima selvaġġa kilitu, u naraw x'jiswielu l-ħolm tiegħu." U Ruben sama' u ħelsu minn idejhom, u qalilhom: "Ma nneħħulux ħajtu." U żied jgħidilhom Ruben: "La xxerrdux demm. Ixħtuh f'dan il-bir li hawn fid-deżert, u la tmiddux idejkom fuqu." Dan għamlu biex jeħilsu minn idejhom, u jroddu lil missieru. U ġara li malli Ġużeppi wasal ħdejn ħutu, neżżgħuh mil-libsa li kellu fuqu, il-libsa twila bil-kmiem, u qabduh u xeħtuh fil-bir. Il-bir kien battal, mingħajr ilma. Imbagħad qagħdu bilqiegħda jieklu l-ħobż. Kif refgħu għajnejhom raw karwana ta' Ismagħelin ġejja minn Gilgħad bl-iġmla tagħhom mgħobbija bid-dragant, il-balzmu u l-lawdnu, sejrin iħottuhom l-Eġittu. U Ġuda qal lil ħutu: "X'se ndaħħlu jekk noqtlu 'l ħuna u naħbu demmu? Ejjew inbigħuh lill-Ismagħelin u ma mmiddux idejna fuqu, għax ħuna u laħamna hu." U ħutu semgħu minnu. U għaddew xi neguzjanti Midjanin, u ġibdu lil Ġużeppi u tellgħuh mill-bir, u biegħu lil Ġużeppi lill-Ismagħelin b'għoxrin biċċa tal-fidda; u 'l Ġużeppi ħaduh l-Eġittu. Meta Ruben raġa' lura lejn il-bir, sab li Ġużeppi ma kienx għadu hemm, u ċarrat ilbiesu. U raġa' mar ħdejn ħutu u qalilhom: "It-tifel ma għadux hemm, u issa jien fejn se naqbad immur?" U qabdu l-libsa ta' Ġużeppi, qatlu gidi, u ċappsu l-libsa bid-demm. U bagħtu l-libsa twila bil-kmiem u ħaduha għand missierhom u qalulu: "Sibna din. Ara jekk hijiex jew le l-libsa ta' ibnek." U hu raha u qal: "Din il-libsa ta' ibni. Xi bhima selvaġġa kiefra kilitu u Ġużeppi mqatta' bċejjeċ." U Ġakobb ċarrat ilbiesu u geżwer xkora ma' qaddu u għamel vistu għal ibnu għal żmien twil. U wliedu, subien u bniet, qamu biex ifarrġuh, imma hu ma riedx jaf b'faraġ, u qal: "Imnikket sa ninżel taħt l-art ħdejn ibni." U missieru bkieh! Il-Midjanin bigħuh lil Putifar, uffiċjal tal-Fargħun, kap tal-koki.